Naiskond alustas tiitlijahti võidukalt! - FC Flora
Naiskond alustas tiitlijahti võidukalt!
FC Flora naiskond esitles eelmisel nädalal oma võistkonda, kellega juba sel nädalal tiitlijahti alustatakse. Naiste meistriliiga avamäng peetakse 31. märtsil JK Tallinna Kalevi vastu.
Sarnaselt esindusmeeskonnale kahe hooaja vahel mitmeid muutusi läbi elanud naiskond on sel nädalal algavaks hooajaks valmis. Mõningate lahkujate kõrval on saadud väga olulisi täiendusi ning kihk tiitli järele on suurem kui kunagi varem.
Pärnu JK on naiste jalgpalli Eestis valitsenud viimased kaheksa aastat ehk alates 2010. aastast on võidetud kõik meistritiitlit. Kaheksa aasta jooksul on vastu võetud vaid 2 kaotust, millest viimane 11.09.2012, kui Tartu JK Tammeka alistas pärnakad 1:0.
Floral seevastu on ette näidata seitse järjestikust hõbemedalit, mis nagu arvatagi võite, on rohevalge naiskonna eriti näljaseks teinud. Hooajaeelne ettevalmistus on olnud pikk ja põhjalik ning ükski muu tulemus peale meistritiitli hooaja lõpus neid mõistagi ei rahulda.
Ka senised sõpruskohtumised annavad põhjust oodata varasemast põnevamat heitlust tiitlile – Taliturniiril võitles väravateta viigi Pärnu vastu välja JK Tallinna Kalev ning nädal hiljem suutsime meie nad tulemusega 4:2 alistada.
Uurisime vahetult enne hooaega ka pisut naiskonna peatreeneri Aleksandra Ševoldajeva mõtteid.
Aleksandra, hooaeg on kohe-kohe käes, mitu kuud on rasket tööd tehtud, räägi pisut ettevalmistusperioodist!
Ettevalmistusperiood oli üsna pikk, nagu ta ikka on, ja ka natukene raske. Tingimused olid see talv ja kevad eriti talvised ja karmid ning see raskendas ka just jalgpallitreeningute läbiviimist. Selle asemel pöörasimegi rohkem tähelepanu mängijate füüsilisele ettavalmistusele, koostöös Spartaga saime kasutada nende jõusaali, tegime palju ka kergejõustikuhallis trenni, tegime väga palju vigastuste ennetamiseks trenni ning mänguliselt oleme nüüd ka saanud korralikult trenni teha ja mängulistele eesmärkidele keskenduda. Nii et hooaja ettevalmistus on olnud pikk, aga selline huvitav.
Mitmed treeningmängud on samuti seljataga. Laupäeval pidasite soomlastega veel viimase mängu – oled sa rahul sellega, mida seni näinud oled mängulise poole pealt?
Jah, ma olen üpris rahul. Mängijad on tegelikult näidanud väga-väga head mängu. Nad on iga mänguga suutnud ära parandada mingisugused eksimused, mis meil on tekkinud ja me oleme väga paljude eesmärkide saavutamiseni ka jõudnud. Kui midagi veel välja tuua, siis kuna ka koondise koormus on olnud üpris suur ja koondise mängijad on saanud ka väga palju sellist suurt mängu, siis ma arvan, et mängijad on mänguliselt jalgpalli mängimiseks tegelikult olenemata nendest kehvadest treeningtingimustest valmis.
Mida sa ootad algavalt hooajalt?
Ma ütleks nii, et ma ootan, et me kasutaksime oma potentsiaali ja oskused maksimaalselt ära. Ja kui me realiseerime maksimaalselt selle, kui palju me koos suudame tegelikult saavutada, siis selle tulemus saab olla ainult üks.
Naiskonnast lahkujad: Christopher Magnus Rosen (abitreener), Ragne Hindrimäe, Miina Kallas, Sandra Paulberg, Mari-Ann Ploompuu, Liisi Vink-Lainas.
Naiskonnaga liitujad (peatreener Aleksandra kommentaariga):
Marko Kõiv (abitreener) – Kahjuks pidi Christopher Magnus Rosen lahkuma töö tõttu Tartusse, aga õnneks me leidsime kiiresti asendaja talle – Marko Kõiv, kes on juba liitunud naiskonna treeningutega. Tal olid ka oma noortegrupid Floras, aga saime ta nüüd täiesti naiste poole üle, mis tähendab, et meil on lisajõudu juures ja see on tähtis.
Liisi Sakala (füsioterapeut) – Hooaegade vahel liitus meiega füsioterapeut Liisi Sakala, kes on meil igas trennis olemas, aitab väga palju treeningute ettevalmistamisel, mängijate taastusel ja on igatpidi nõu ja jõuga toeks. Suurepärane staffi liige.
Daniela Mona Lambin (kaitsja) – Mängis meiega ka paar hooaega tagasi, aga eelmine aasta mängis Soomes ja on nüüd kooli ja töö tõttu uuesti Eestisse kolinud. On äärmiselt hea meel, et ta on meil siin tagasi.
Riin Emajõe (kaitsja) – Taasliitus meie treeningutega ja tema puhul on tegemist väga-väga andeka ja kogemustega mängijaga, kes varasemalt ka Floras mänginud. Toob ainult kvaliteeti meile juurde.
Maarja Saulep (ründaja) – On teinud meiega terve hooaja ettevalmistuse kaasa. Tuli meile Tammekast ja oleme temaga väga rahu. Kahtlemata annab väga palju kvaliteeti juurde võistkonnale.
Grete Daut (poolkaitsja) – On juba meile natuke tuttavam nägu, aga nüüd on ta ametlikult tulnud laenulepinguga meile esindusnaiskonda täiendama. Noor mängija, kelles me näeme väga palju potentsiaali ja kellele me kindlasti anname väga palju võimalusi enda tõestamiseks, mida ta kindlasti kasutab ka väga suurepäraselt ära.
Valeria Liik (poolkaitsja) – Flora süsteemist nii-öelda üles kasvanud noormängija. 2003 sündinud, kes on praegu 14-aastane, saab 15-aastaseks, aga on täiesti valmis selleks. Proovime teda võimalikult palju mõistlikul määral ka rakendada mängude juures ja treeningutel.
Tatjana Lebedeva (väravavaht) – Laenulepingu asemel saime täieliku ülemineku Florasse ka Tatjana Lebedeva osas, kes on meil täna üks kahest väravavahist. On samuti väga-väga andekas ja väga töökas mängija!
Esimene tõsisem proovikivi ootab ees juba kolmapäeval, 28. märtsil kell 19:00, kui naiste superkarikafinaalis kohtuvad just FC Flora ja Pärnu JK naiskonnad. Viimati otsustasid samad naiskonnad superkarika saatuse 2016. aastal – Pärnu teenis tolles kohtumises 3:1 võidu. Ka 2014. aastal mindi vastamisi, kui mängu normaalaeg lõppes 1:1 viigiga. Sellele järgnenud penaltiseerias oli aga taas võidukas Pärnu.
Naiste meistriliiga saab Flora jaoks alguse aga laupäeval, 31. märtsil, kui koduväljakul võetakse vastu tugev JK Tallinna Kalevi naiskond.
Ats Kutter, Aleksandra Ševoldajeva ja Liisi Sakala